Ġuvnott ta' 16-il sena ġie miżmum f'Singapore wara li allegatament ippjana li jwettaq massakru f'żewġ moskej fl-anniversarju ta' attakki simili fi Christchurch. Il-Ministeru għall-Intern ma identifikax lill-ġuvnott, iżda ddeksrivih bħala Nisrani Protestant motivat b'antipatija qawwija lejn l-Iżlam u affaxxinat mill-vjolenza. Allegatament huwa kien qed jippjana li jxandar l-attakki b'mod dirett. L-awtoritajiet ippubblikaw ritratti (fuq) ta' tactical vest, kif ukoll ta' machete li l-ġuvnott ordna mill-internet biex iwettaq l-attakk, wara li ma rnexxilux jakkwista rifle minħabba l-liġijiet stretti ta' Singapore fuq l-armi tan-nar. Il-ġuvnott huwa l-iżgħar persuna li qatt ġiet miżmuma taħt l-Att tas-Sigurtà Interna, li jippermetti li persuni jiġu detenuti mingħajr proċess ġudizzjarju. Huwa wkoll l-ewwel persuna li allegatament ġiet ispirata biex twettaq attakk minn ideoloġija estremista tal-lemin. L-attakk ta' sentejn ilu fuq żewġ moskej fi Christchurch, New Zealand, ħalla 51 persuna mejta. B'rabta ma' dawn l-attakki, it-terrorist Brenton Tarrant kien ikkundannat għomru l-ħabs.